《水龙吟 怀雪香季妹》
清代·顾信芳

瘦红庭院销魂，离心恰比梅心苦。无穷山色，无情杜宇，催人归去。

前度分携，今番别恨。鬓霜千缕。更那堪、一抹裙腰芳草，又还认，来时路。

依稀雁行联袂，忆曾向，啸台同步。篱外吹香，帘边伴影，素蟾初吐。

何事多情，和天也妒，竟成睽阻。这相思、何日重来花底，对伊家诉。

作者简介：字湘英，太仓人，翰林秉直女，吴县贡生程钟室。有《生香阁词》。